Qara gözlər
O gündən beş ildir tamam, 
Oruc tutmam, namaz qılmam 
Səhər-axşam var bir duam:
Gözlər, gözlər, qara gözlər!

Göylərə etməm etibar, 
Beş ildir könlüm intizar 
Tanıdığım, bir Tanrı var: 
Gözlər, gözlər, qara gözlər!

Diləklərim erkən soldu, 
Könlüm fəryaddan yoruldu, 
Nə istərdim... nələr oldu 
Gözlər, gözlər, qara gözlər!

Siz bir gözəllik Tanrısı. 
Mənsə bir tale ayrısı, 
Könlümün ilham pərisi 
Gözlər, gözlər, qara gözlər!

Şeirlər